Jelaskan Kehidupan peribadi dari Nur Fazura dalam bahasa melayu

Sejak bergelar anak seni, Fazura sering menjadi tajuk utama di halaman akhbar dan menarik perhatian petugas media, serta tidak putus-putus dilanda masalah dan menjadi sasaran gosip sensasi biarpun apa sahaja yang dilakukannya. Beliau mudah "dituduh" sebagai seorang yang sombong kerana kesukaran pihak media untuk menemuramahnya dan turut mengakui bahawa dia merupakan seorang yang bersuara lantang dan sikap ini seringkali disalahtafsir oleh pihak media dan kebanyakan wartawan ingin menemubualnya pada waktu-waktu yang tidak sesuai, terutama pada waktu beliau berehat. Dalam temuramah bersama mStar Online pada 20 Mei 2006, beliau berkata:

Fazura ingin lebih berhati-hati menggunakan media sosial dan tidak mahu kehidupan peribadinya menjadi bahan bualan di media sosial, beliau juga mengakui dirinya sangat berahsia dan tidak mudah menerima orang lain mendekati dirinya, termasuk rakan-rakan. Di dalam temuramah, beliau berkata: "Kalau tidak pandai menguruskan kehidupan, kita akan membuka lebih banyak (perkara) mengenai diri kita kepada umum. Menerusi media sosial saja, masyarakat boleh melihat pelbagai sudut mengenai diri kita dan mereka boleh melemparkan pelbagai komen atau sebagainya. Begitu juga dengan berkawan. Andai kata ada kawan yang membawa rakan lain ketika kami keluar bersama-sama, saya akan berhati-hati,".

Pada awal 2007, beliau dilaporkan menjalin hubungan bersama penyanyi dan pemenang Singapore Idol musim kedua, Hady Mirza selepas kedua-duanya bertemu buat pertama kali di MTV Hip-Hop Party di Sound Club pada 30 November 2006. Menurut sumber, "Dia (Hady) sangat rapat dengan (Fazura), mereka bercakap hampir setiap hari di telefon". Menjawab khabar angin melalui SMS, Fazura berkata, "Walaupun saya agak terbuka mengenai kehidupan dan kerja saya, saya benar-benar berharap untuk menjaga kehidupan peribadi saya. Saya lebih suka tidak mengulas mengenai spekulasi..." Dalam satu temuramah, Fazura berkata dalam hati, "saya lebih suka tidak mengatakan ya atau tidak mengenai gosip". Fazura berkawan rapat dengan hos TV dan penyanyi Cheryl Samad dan pelakon Gol & Gincu, Sazzy Falak.

Sekitar 2013, khabar angin timbul apabila Fazura menjalin hubungan dengan pelakon, Shaheizy Sam ketika sama-sama berlakon dalam drama Kisah Cinta yang disiarkan di Slot Lestary TV3. Dalam rancangan Facing Up To Fazura, Fazura membuat pengakuan yang beliau pernah bercinta dengan Sam. Percintaan mereka berlaku pada 2012 yang mana mereka mulai rapat apabila berlakon bersama dalam filem Manisnya Cinta Di Cappadocia arahan Bernard Chauly. Mereka berdua mula bercinta di set penggambaran dan dikatakan seperti belangkas, dan tidak dapat dipisahkan. Pada tahun yang sama, Fazura bertemu seorang lelaki Amerika, Randy Seidman, yang juga seorang DJ dan penerbit muzik. Randy juga mencipta sebuah lagu bertajuk Fazura dan boleh didengari menerusi YouTube.

Pada tahun 2017, Fazura dilaporkan mempunyai hubungan intim dengan pelakon yang semakin meningkat naik, Fattah Amin. Mereka mula berkenalan ketika sama-sama menjayakan drama Hero Seorang Cinderella yang disiarkan di Slot MegaDrama Astro Ria hingga peminat mencipta gabungan nama berserta tanda pagar #Fattzura. Beliau juga tidak menolak kemungkinan sekiranya beliau dijodohkan dengan Fattah. Pada 23 November, Fazura dan Fattah mengumumkan pertunangan mereka. Pasangan itu membuat pengumuman rasmi pada satu sidang akhbar. Fazura dan pasangannya, Fattah selamat diijabkabulkan pada 27 November 2017 di satu majlis tertutup di sebuah hotel di Kuala Lumpur dengan hanya sekali lafaz pada jam 9:50 malam. Perkahwinan mereka hanya dihadiri oleh keluarga terdekat dan teman rapat tanpa kehadiran petugas media.

Pada Februari 2019, Fazura dikehendaki membayar RM156,000 kepada pemilik Maydan Trading kerana gagal memenuhi peranannya sebagai duta jenama Q-Tab, rambut, kuku dan produk kesihatan rawatan kulit.

Pada 2 Oktober 2020, Fazura dan Fattah dikurniakan seorang cahayamata perempuan yang diberi nama Nur Fatima Aisya.